钦定古今图书集成/理学汇编/经籍典/第195卷 > 日知录一 > 诸侯在丧称子
## 钦定古今图书集成/理学汇编/经籍典/第195卷 > 日知录一 > 诸侯在丧称子

凡继立之君，逾年正月乃书，即位然后成之为君。未
逾年则称子，未逾年又未葬则称名。先君初没，人子
之心不忍亡其父也。父前子名，故称名，《庄公三十二
年》“子般卒”，《襄公三十一年》“子野卒”是也。已葬则子道
毕而君道始矣。子而不名，《文公十八年》“子卒”，《僖公二
十五年》卫子，成公，《二十八年》“陈子共公”，《定公三年》“邾
子隐公”是也。

《杂记》曰：君薨，太子号称子，待犹君也。郑氏注曰：“谓未逾年也。”

《逾年则改元》，国不可以旷年无君。

《白虎通》曰：“逾年称公者，缘臣民之心，不可以一日无君也，缘终始之义，一年不可有二君也。”

故有不待葬而即位，则已成之为君。文公元年，“春王
正月，公即位。”《成公元年》，“春，王正月，公即位。”《定公元年》，
“夏六月戊辰，公即位。”桓公十三年，“卫侯惠公。”宣公十
一年，“陈侯成公。”成公三年，“宋公共公，卫侯定公”是也。
所以敬守而重社稷也。

杜氏《左传注》“卫宣公未葬，惠公称侯以接邻国，非礼也” ，盖不达此义。

此皆周公之制，鲁史之文，而夫子遵之者也。《公羊传》
曰：“君存称世子。”

“世子” 下仍当系名，若“陈世子款” 、“郑世子华” 之类。

君薨称“子某”，既葬称“子”，逾年称“公”，得之矣。

未葬而名，亦有不名者。《僖公九年》“宋子襄公”，《定公四
年》“陈子怀公”是也，所以从同也。

盟会之文，从同而书，不得独异。《昭公二十二年》，“刘子、单子以王猛居于皇，刘蚠亦在丧。”

已葬而不名，亦有名之者，《昭公》二十二年“王子猛”是
也，所以示别也。

“嫌于敬王” ，王子朝。

“郑伯突出奔蔡”者，已即位之君也。“郑世子忽复归于郑”者，已葬未逾年之子也。此临文之不得不然，非圣
人之抑忽而进突也。

忽、突，皆名，别嫌也。《杜氏注》“贱之者” ，非。

里克杀其君之子奚齐者，未葬居丧之子也。里克弑
其君卓者，逾年已即位之君也。此临文之不得不然。
《穀梁传》曰：“其君之子云者，国人不子也。”非也。